
  Nr. 216/11013/23.10.2023




R E F E R A T   D E  A P R O B A R E
privind aprobarea încheierii unui protocol de colaborare între Clubul Sportiv Municipal „Aurul ” Brad și Asociația Județeană de Box Hunedoara în vederea organizării și promovării evenimentului ”Memorialul Ioan Turică”



Prin adresa  nr. 13/16.10.2023 Asociația Județeană de Box Hunedoara a propus Clubului Sportiv Municipal ”Aurul” Brad ca, împreună, să organizeze, în municipiul Brad, în data de 29 octombrie 2023, evenimentul intitulat ”Memorialul Ioan Turică” – Gala de box internațională.
Prin Hotărârea nr. 20/2023 Consiliul de Administrație al Clubului Sportiv Municipal ”Aurul” Brad a aprobat organizarea, în colaborare cu Asociația Județeană de Box Hunedoara, a evenimentului propus și alocarea în acest sens, din bugetul Clubului, a sumei de 20 mii lei.
Organizarea acestui eveniment vine în acord cu obiectivele Clubului și în semn de recunoștință în amintirea lui Ioan Turică, boxer de talie națională care a activat mai bine de 20 de ani ca antrenor de box sub culorile Clubului Sportiv Aurul Brad unde a reușit să atragă mulți copii la practicarea sportului cu mănuși și să formeze campioni naționali.
În contextul celor de mai sus, am considerat oportun organizarea evenimentului ”Memorialul Ioan Turică” pentru promovarea sportului de performanță desfășurat la nivel amator în municipiul Brad,  astfel că am inițiat prezentul proiect de hotărâre prin care am propus aprobarea încheierii unui protocol de colaborare între Clubul Sportiv Municipal „Aurul” Brad și Asociația Județeană de Box Hunedoara în vederea organizării și promovării evenimentului ”Memorialul Ioan Turică” și îl supun spre dezbatere și aprobare plenului Consiliului Local al Municipiului Brad în forma prezentată.
Am propus, de asemenea, alocarea din bugetul Clubului Sportiv Municipal ”Aurul” Brad a sumei de 20 mii lei pentru organizarea acestui eveniment.
Invoc în susţinerea propunerii mele prevederile art. 3, art. 10 alin. (1) și alin. (2), art. 11 alin. (1), art. 15 art. 18 alin. (1) lit. a), art. 18^1 alin. (1) și alin. (2) lit. a), art. 22, art. 23, art. 26 alin. (2) lit. b), art. 29 alin. (1) și alin. (2), art. 30, art. 67 alin. (1), alin. (2), alin. (3) și alin. (4) din  Legea nr. 69/2000 a educaţiei fizice şi sportului, cu modificările şi completările ulterioare, ale H.G. nr. 884/2001 privind aprobarea Regulamentului de punere în aplicare a dispoziţiilor Legii educaţiei fizice şi sportului, ale art. 20 alin. (1) lit. h) și lit. k) din Legea  nr. 273/2006 privind finanţele publice locale, ale art.129 alin. (1), alin. (2) lit. d) și alin. (7) lit. f) din O.U.G. nr. 57/2019 privind Codul administrativ, cu modificările și completările ulterioare,                 ale Hotărârii Consiliului Local al Municipiului Brad nr.121/2023 privind înființarea Clubului Sportiv Municipal „Aurul” Brad, precum și ale art. 11 alin. 4 din Legea nr. 554/2004 a contenciosului administrativ, actualizată.

